CELEX: 
Language: bg
Date: 2020-10-14 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2017/1939 на Съвета по отношение на категориите лични данни с оперативно значение и категориите субекти на данни, чиито лични данни с оперативно значение могат да се обработват от Европейската прокуратура в индекса на делата

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               С Регламент (ЕС) 2017/1939 на Съвета от 12 октомври 2017 г.
                  1
                беше създадена Европейската прокуратура с цел да разследва, да повдига и поддържа обвинението и да предава на съд извършителите на престъпления и съучастниците в престъпления, засягащи финансовите интереси на Съюза. За да постигне своите цели, Европейската прокуратура разчита на система за управление на делата, която следва да бъде създадена, притежавана и управлявана от Европейската прокуратура. Информацията в системата за управление на делата следва да включва получената информация за възможни престъпления, попадащи в обхвата на компетентност на Европейската прокуратура, както и информация от преписките, включително приключените. Системата за управление на делата се поддържа и управлява в съответствие с правилата, установени в Регламент (ЕС) 2017/1939 на Съвета и във вътрешния процедурен правилник на Европейската прокуратура. 
            
            
               Освен регистър на информацията, получена от Европейската прокуратура в съответствие с член 24 от Регламент (ЕС) 2017/1939 на Съвета, и пълната информация от дела, съхранявана в електронен вид в системата за управление на делата, системата за управление на делата следва да съдържа индекс на всички дела. Индексът не може да съдържа никакви лични данни с оперативно значение, различни от данните, необходими за идентифициране на делата или за установяване на взаимовръзки между отделните дела. На Комисията се предоставя правомощието да приема делегирани актове за съставяне на списък с категориите лични данни с оперативно значение и категориите субекти на данни, чиито лични данни с оперативно значение могат да се обработват в индекса. Този списък следва да бъде включен в приложението към Регламент (ЕС) 2017/1939 на Съвета. С настоящия делегиран регламент Комисията приема приложението към Регламент (ЕС) 2017/1939 на Съвета. 
            
            
               По отношение на категориите субекти на данни, чиито лични данни с оперативно значение могат да се обработват в индекса, в приложението се посочват заподозрените или обвиняемите в наказателните производства на Европейската прокуратура и осъдените лица вследствие на наказателни производства на Европейската прокуратура, както и техните познати или свързаните с тях лица. То обхваща също така физическите лица, които са сигнализирали за или са пострадали от престъпления, които са от компетентността на Европейската прокуратура. Изборът на категориите лични данни с оперативно значение, които могат да се обработват в индекса, е направен по начин, който гарантира задоволителен баланс между правата на субектите на данни по отношение на защитата на данните и ефективността на разследванията и действията по наказателно преследване от страна на Европейската прокуратура. 
            
            
               В съответствие с член 51 от Регламент (ЕС) 2017/1939 на Съвета се прави ясно разграничение между личните данни с оперативно значение на различни категории субекти на данни. Поради това списъкът на категориите лични данни с оперативно значение, отнасящи се до обвиняеми, заподозрени и осъдени лица, е по-широк от този, отнасящ се до техните познати или свързаните с тях лица и лицата, които са съобщили за или са пострадали от престъпления, засягащи финансовите интереси на Съюза. Тези списъци могат да бъдат актуализирани в бъдеще с цел да се отчитат развитието на информационните технологии и напредъкът на информационното общество.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Преди приемането на настоящия акт Комисията проведе консултации с групата от експерти, съставена от представители на държавите членки, която беше създадена в съответствие с член 20, параграф 4 от Регламент (ЕС) № 2017/1939 на Съвета. Комисията също така се консултира с Европейския надзорен орган по защита на данните на 3 юли 2020 г. и публикува проекта на делегиран регламент за обществено обсъждане на 6 август 2020 г. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Съгласно член 44, параграф 4 от Регламент (EС) 2017/1939 на Съвета системата за управление на делата съдържа: а) регистър на информацията, получена от Европейската прокуратура съгласно член 24 от Регламент (ЕС) 2017/1939 на Съвета, включително всички решения във връзка с тази информация; б) индекс на всички дела; и в) пълната информация от дела, съхранявана в електронен вид в системата за управление на делата в съответствие с член 45, параграф 3 от Регламент (ЕС) 2017/1939 на Съвета. В съответствие с член 49, параграф 3 от Регламент (ЕС) 2017/1939 на Съвета на Комисията се предоставя правомощието да приема делегирани актове за съставяне на списък с категориите лични данни с оперативно значение и категориите субекти на данни, чиито лични данни с оперативно значение могат да бъдат обработвани в индекса. С настоящия делегиран регламент Комисията упражнява това правомощие в съответствие с член 115 от Регламент (ЕС) 2017/1939 на Съвета, съгласно който правомощието да приема делегирани актове, посочено в член 49, параграф 3 от Регламент (ЕС) 2017/1939 на Съвета, се предоставя на Комисията за неопределен срок, считано от 20 ноември 2017 г., и може да бъде оттеглено от Европейския парламент или от Съвета при условията, изброени в него. 
            
            
               За целите на Регламент (ЕС) 2017/1939 на Съвета „лични данни с оперативно значение“ означава всички лични данни, които се обработват от Европейската прокуратура за целите, посочени в член 49, параграф 1 от Регламент (ЕС) 2017/1939 на Съвета, и по-специално: а) наказателни разследвания и действия по наказателно преследване, предприети в съответствие с Регламент (ЕС) 2017/1939 на Съвета; или б) обмен на информация с компетентните органи на държавите — членки на Европейския съюз, и с други институции, органи, служби и агенции на Съюза в съответствие с Регламент (ЕС) 2017/1939 на Съвета; или в) сътрудничество с трети държави и международни организации в съответствие с Регламент (ЕС) 2017/1939 на Съвета. 
            
            
               Като се има предвид съществуващото законодателство на ЕС относно защитата на данните, и по-специално Регламент (ЕС) 2016/679 (Общ регламент относно защитата на данните)
                  2
                и Директива (ЕС) 2016/680
                  3
               , изборът на категориите лични данни с оперативно значение е направен по начин, който ограничава намесата в правото на субектите на данни на защита на данните до обработването на данни, което е пропорционално и необходимо за целта, за която тези данни се обработват. Следователно в съответствие с член 51 от Регламент (ЕС) 2017/1939 на Съвета настоящият делегиран акт предвижда по-дълъг списък на категории лични данни с оперативно значение, които могат да бъдат обработвани в индекса, когато се отнасят до лица, които са заподозрени или обвиняеми, или са били осъдени за престъпления, засягащи финансовите интереси на Съюза, по наказателно производство на Европейската прокуратура, в сравнение с техните познати или свързаните с тях лица, или физическите лица, които са сигнализирали за или са пострадали от тези престъпления. Обработването на лични данни с оперативно значение на познати, свързани лица, пострадали и сигнализиращи лица в индекса следва да бъде ограничено до това, което е необходимо и пропорционално, за да може Европейската прокуратура да изпълнява своите функции по разследване и наказателно преследване. Във всеки случай член 49, параграф 5 от Регламент (ЕС) 2017/1939 на Съвета изисква от Европейската прокуратура да обработва лични данни с оперативно значение по такъв начин, че да могат да се установят органът, предоставил данните, или източникът, от който те са били взети.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 14.10.2020 година
            
            
               за изменение на Регламент (ЕС) 2017/1939 на Съвета по отношение на категориите лични данни с оперативно значение и категориите субекти на данни, чиито лични данни с оперативно значение могат да се обработват от Европейската прокуратура в индекса на делата
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура
                  4
               , и по-специално член 49, параграф 3 от него, 
            
            
               като има предвид, че:
            
         
         
            
               1)
                     Европейската прокуратура беше създадена с цел да разследва, да повдига и поддържа обвинението и да предава на съд извършителите на престъпления и съучастниците в престъпления, засягащи финансовите интереси на Съюза.
            
            
               2)
                     Системата за управление на делата на Европейската прокуратура съдържа индекс на всички дела. Личните данни с оперативно значение, съдържащи се в индекса, са ограничени до данните, необходими за идентифициране на делата или за установяване на взаимовръзки между отделните дела. 
            
            
               3)
                     Поради това следва да бъдат определени категориите лични данни с оперативно значение и категориите субекти на данни, чиито лични данни с оперативно значение могат да се обработват в индекса. 
            
            
               4)
                     Регламент (ЕС) 2017/1939 следва да бъде съответно изменен.
            
            
               5)
                     На 8 май 2020 г. бе проведена консултация с групата от експерти, посочена в член 20, параграф 4 от Регламент (ЕС) 2017/1939.
            
            
               6)
                     Европейският надзорен орган по защита на данните даде становище на 31 юли 2020 г.
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В Регламент (ЕС) 2017/1939 текстът в приложението към настоящия регламент се добавя като приложение.
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко в държавите членки в съответствие с Договорите.
            
            
               Съставено в Брюксел на 14.10.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OB L 283, 31.10.2017 г., стр. 1.
               
               
                  
                     (2)
                  
                        OB L 119, 4.5.2016 г., стр. 1. 
               
               
                  
                     (3)
                  
                        OB L 119, 4.5.2016 г., стр. 89. 
               
               
                  
                     (4)
                  
                        OB L 283, 31.10.2017 г., стр. 1.
               
            
      
    ---documentbreak--- 
      
         
         
            
               ПРИЛОЖЕНИЕ 
            
            
            
               ПРИЛОЖЕНИЕ
            
            
                Категории субекти на данни и категории лични данни с оперативно значение, посочени в член 49, параграф 3
            
            
               A. Категории на субекти на данни, чиито лични данни с оперативно значение могат да се обработват в индекса:
            
            
               а)заподозрени или обвиняеми лица по наказателно производство на Европейската прокуратура;
            
            
               б)лица, осъдени вследствие на наказателно производство на Европейската прокуратура;
            
            
               в)физически лица, които са сигнализирали за или са пострадали от престъпления, които са от компетентността на Европейската прокуратура;
            
            
               г)познати лица или свързани лица с някое от лицата, посочени в букви а) и б).
            
            
            
               Б. Категории лични данни с оперативно значение на категориите субекти на данни, посочени в раздел А, букви а) и б), които могат да се обработват в индекса:
            
            
               а)фамилия, фамилия по рождение, име(на) и всички псевдоними или приети имена;
            
            
               б)дата и място на раждане;
            
            
               в)гражданство;
            
            
               г)пол;
            
            
               д)местоживеене, професия и местонахождение на съответното лице;
            
            
               е)номера на социално осигуряване, идентификационни кодове, свидетелства за управление на моторно превозно средство, документи за самоличност, паспортни данни, идентификационни номера за митнически и данъчни цели;
            
            
               ж)описание и вид на престъпленията, за извършването на които са обвинени, дата на извършване и наказателноправна квалификация на престъпленията; 
            
            
               з)информация, която се отнася до юридически лица, свързани с определени или определяеми лица, които са обект на разследване, провеждано от Европейската прокуратура;
            
         
         
            
               и)предполагаемо членство в престъпна организация;
            
            
               й)данни за сметки в банки и в други финансови институции;
            
            
               к)телефонни номера, номера на SIM карти, адреси на електронна поща, IP адреси, адреси и потребителски имена, използвани в онлайн платформи; 
            
            
               л)данни за регистрацията на превозни средства;
            
            
               м)разграничими активи, притежавани или използвани от лицето, като например криптоактиви и недвижимо имущество.
            
            
            
               В. Категории лични данни с оперативно значение на категориите субекти на данни, посочени в раздел А, буква в), които могат да се обработват в индекса, ограничени до това, което е необходимо и пропорционално, за да може Европейската прокуратура да изпълнява своите функции по разследване и наказателно преследване:
            
            
               а)фамилия, фамилия по рождение, име(на) и всички псевдоними или приети имена;
            
            
               б)дата и място на раждане;
            
            
               в)гражданство;
            
            
               г)пол;
            
            
               д)местоживеене, професия и местонахождение на съответното лице;
            
            
               е)идентификационни кодове, документи за самоличност и паспортни данни;
            
            
               ж)описание и вид на престъпленията, които касаят или за които са сигнализирали съответните лица, дата на извършване и наказателноправна квалификация на престъпленията.
            
            
            
               Г. Категории лични данни с оперативно значение на категориите субекти на данни, посочени в раздел А, буква г), които могат да се обработват в индекса, ограничени до това, което е необходимо и пропорционално, за да може Европейската прокуратура да изпълнява своите функции по разследване и наказателно преследване:
            
            
               а)фамилия, фамилия по рождение, име(на) и всички псевдоними или приети имена;
            
            
               б)дата и място на раждане;
            
            
               в)гражданство;
            
            
               г)пол;
            
         
         
            
               д)местоживеене, професия и местонахождение на съответното лице;
            
            
               е)идентификационни кодове, документи за самоличност и паспортни данни.